b'\n_START_ARTICLE_\nMladika (dru\xc5\xa1tvo)\n_START_PARAGRAPH_\nMladika je bilo vzgojno-izobra\xc5\xbeevalno dru\xc5\xa1tvo, ustanovljeno 1906 v Ljubljani._NEWLINE_Namen dru\xc5\xa1tva je bil skrbeti za vzgojo ter gospodinjsko in strokovno izobra\xc5\xbeevanje deklet, za njihovo nadzorstvo zunaj \xc5\xa1ole in za primerno nastanitev. Zato se je dru\xc5\xa1tvo zavzemalo za ustanovitev dekli\xc5\xa1kega internata in dekli\xc5\xa1ke osnovne \xc5\xa1ole, ki bi bila pripravljalnica za dekli\xc5\xa1ki licej, ter za ustanovitev gospodinjske nadaljevalne \xc5\xa1ole. Dekli\xc5\xa1ki internat, imenovan Mladika, je bil odprt 15. septembra 1907 na Gosposki ulici \xc5\xa1t. 8; leta 1912 pa se je preselil v nove prostore na vogalu \xc5\xa0ubi\xc4\x8deve in Levstikove ulice, poleg dekli\xc5\xa1kega liceja. Dru\xc5\xa1tvo je internat vzdr\xc5\xbeevalo do 1919, ko ga je prevzela Ljubljanska mestna ob\xc4\x8dina. 2. oktobra 1907 je dru\xc5\xa1tvo ustanovilo tudi osnovno \xc5\xa1olo, imenovano Ljudska \xc5\xa1ola Mladika. \xc5\xa0ola je imela prostore v dekli\xc5\xa1kem liceju. Dru\xc5\xa1tvo je \xc5\xa1olo vzdr\xc5\xbeevalo do 1914, nato jo je prevzela mestna ob\xc4\x8dina. Od 1910 do za\xc4\x8detka 1. svet. vojne je prirejalo tudi po\xc4\x8ditni\xc5\xa1ke te\xc4\x8daje za u\xc4\x8diteljice. Leta 1911 so pri\xc4\x8deli organizirati redne petmese\xc4\x8dne gospodinjske te\xc4\x8daje; od 1914 sta bila vsako \xc5\xa1olsko leto po dva. Po koncu vojne je dru\xc5\xa1tvo odprlo enoletno Gospodinjsko \xc5\xa1olo Mladika (1920/1921), leta 1922 pa jo je prevzelo Ministrstvo za trgovino in industrijo. Dru\xc5\xa1tvo je prenehalo delovati konec tridesetih let 20. stoletja.'